**Vedtægt for den private institution Naturbørnehaven Bakkely**

**§ 1 Navn og hjemsted**

Stk. 1. Foreningens navn er Naturbørnehaven Bakkely forkortet Bakkely.

Stk. 2. Foreningens hjemsted er Skanderborg Kommune.

Stk. 3. Foreningen ejer og driver institutionen Bakkely som privat og institutionen er organisatorisk medlem af Frie Børnehaver A/S.

Bakkely er godkendt til 30 børn.

Åbningstid: man-tors kl. 6.30-17 og fre 6.30-16.

**§ 2 Formål**

Stk. 1. Foreningens formål er:

A) at drive institutionen Bakkely efter dagtilbudslovens bestemmelser og de til enhver tid gældende love og krav mv., der bestemmer og regulerer drift af daginstitution/tilbud. Foreningen kan ikke have andre økonomiske aktiviteter end drift af institutionen Bakkely og andre not-for profit aktiviteter knyttet hertil indenfor gældende lovgivning.

Institutionen modtager børn i alderen fra 2,9 – 6 år efter de til enhver tid gældende bestemmelser for institutionsstart og slut for børn i denne aldersgruppe herunder mulighederne for institutionens selvstændige tilpasning hertil.

Dagtilbuddet er et led i kommunens samlede generelle og forebyggende tilbud til børn.

B) ”En opdragelse der fremmer evnen til aktivt fællesskab, og som i en glad og tryg atmosfære giver sådanne muligheder for oplevelse og selvvirksomhed, at barnet herved får øget sin lyst til at lære og udfolde sin fantasi, alt med det sigte at fremme en alsidig udvikling. Arbejdet i institutionen skal i videst muligt omfang foregå i samarbejde med forældrene.

Institutionen står åben for alle uanset race, religion og politisk anskuelse. Påvirkning der sigter mod ensretning, må ikke finde sted. Institutionen skal arbejde for, at fremme tolerance og medmenneskelighed.”

C) at skabe debat om og deltage i den offentlige debat om børns og unges vilkår samt at støtte og arbejde for udvikling af børn og unges frihed og vilkår primært i den hjemmehørende kommune.

D) at udfordre og stimulere barnet fysiske, sociale og intellektuelle udvikling og skabe forståelse og rummelighed for forskellighed. Hverdagen vil have særligt fokus på udeliv og kreative udendørsaktiviteter, krop, musik, bevægelse samt bevidsthed om årets gang, miljø og økologi. Der er fokus på det enkelte barns udvikling, læring og skoleparathed.

**§ 3 Medlemskreds**

Stk. 1. Som medlemmer af foreningen kan kun optages forældre med forældremyndighed til børn, der er optaget i institutionen.

Stk. 2. Hvor der er eneforældremyndighed over et barn, kan bestyrelsen konkret dispensere fra kravet om forældremyndighed til forældremyndighedsindehaverens samlever eller ægtefælle, såfremt denne indtager en forsørgerstatus overfor barnet. Dispensationen skal fremgå af bestyrelsens protokol.

Stk. 3. Indmeldelse i foreningen sker ved barnets optagelse i institutionen, og afsluttes straks når barnet ophører med at gå i institutionen. Barnets ophør i institutionen sker ved skriftlig udmeldelse til institutionens leder/ledelse med det varsel, som bestyrelsen har fastsat i sin forretningsorden jf. § 6, stk. 8.

Stk. 4. Bestyrelsen kan efter gældende bestemmelser/praksis ekskludere et medlem fra foreningen, hvorved barnet vil ophøre med at gå institutionen. De for institutionen særligt vedtagne årsager til eksklusion skal vedtages af bestyrelsen og fremgå af forretningsordenen jf. § 6, stk. 8.

**§ 4. Ordinær generalforsamling**

Stk. 1. Forældremødet er at betragte som generalforsamling.

Stk. 2. Forældremødet er foreningens øverste myndighed.

Stk. 3 Generalforsamling afholdes én gang årligt inden udgangen af marts måned og indkaldes med mindst tre ugers varsel, ved opslag i institutionen og ved enten brev, e-mail, SMS til foreningens medlemmer eller på institutionens hjemmeside, med angivelse af dagsorden.

Stk. 4. Møde- og stemmeberettigede på generalforsamlingen er alle foreningens medlemmer, der ikke er i restance med forældrebetalingen. Der kan stemmes ved skriftlig fuldmagt.

Stk. 5. Dagsordenen for generalforsamling skal indeholde følgende punkter:

1. Valg af dirigent
2. Bestyrelsens beretning
3. Regnskabsaflæggelse
4. Behandling af indkomne forslag
5. Fastsættelse af forældrebetaling (ved privat institution)
6. Valg af bestyrelsesmedlemmer og suppleanter.
7. Eventuelt

Stk. 6. Forslag, der ønskes behandlet på generalforsamlingen, skal være bestyrelsen i hænde senest 8 dage før generalforsamlingen.

Stk. 7. Generalforsamlingen ledes af en dirigent, der ikke må være medlem af bestyrelsen.

Stk. 8. Generalforsamlingen træffer sine beslutninger med simpelt flertal (en over halvdelen af de gyldigt afgivne stemmer) og ved håndsoprækning. Skriftlig afstemning anvendes dog, når det begæres af blot én stemmeberettiget mødedeltager. Ved personvalg til bestyrelsen, hvor der er foreslået flere kandidater end det antal bestyrelsesmedlemmer, der skal vælges, foretages altid skriftlig afstemning. Ved sådanne personvalg anvendes reglen om simpelt flertal. Dette gælder også formandsposten, - denne vælges også af forældrene, såfremt der er mere end én kandidat.

I tilfælde af stemmelighed, hvorved der ikke kan træffes afgørelse om, hvem der er valgt til institutionsbestyrelsen, finder der omvalg sted mellem de kandidater, der har fået lige mange stemmer. Ved valg af forældrerepræsentanter kan der afgives 1 stemme pr. familie.

Der kan ikke være mere end ét medlem fra samme familie i bestyrelsen.

**§ 5 Ekstraordinær generalforsamling**

Stk. 1. Ekstraordinær generalforsamling kan afholdes, når bestyrelsen finder det nødvendigt, og skal afholdes, når mindst 1/3 af foreningens medlemmer fremsætter skriftlig begrundet anmodning over for formanden eller bestyrelsen. I sådanne tilfælde skal generalforsamlingen afholdes senest fire uger efter, at anmodningen er modtaget af formanden eller bestyrelsen.

Stk. 2. Indkaldelsesfristen for en ekstraordinær generalforsamling er 8 dage.

**§ 6 Foreningens daglige ledelse**

Stk. 1. Foreningen ledes til dagligt af bestyrelsen under ansvar for generalforsamlingen/forældremødet.

Stk. 2. Mellem generalforsamlingerne og forældremøderne er bestyrelsen øverste besluttende myndighed, udøver foreningens ejerskab og varetager foreningens økonomi.

Stk. 3. Bestyrelsen er arbejdsgiver for institutionens leder/ledelse og øvrige ansatte, jf. dog § 7.

Stk. 4. Bestyrelsen består af 5 forældrevalgte medlemmer, 1 personalerepræsentant og lederen.

Stk. 5. Forældrerepræsentanter til bestyrelsen vælges på generalforsamling for en 2-årig periode, således at der hvert år vælges forskudt. Ved valg af 5 forældrerepræsentanter vælges således 3 det ene år for en 2 årig periode og 2 det næste år ligeledes for en 2 årig periode. Tilsvarende gælder ved valg af 3 og 7 forældrerepræsentanter til bestyrelsen. Der vælges mindst 2 suppleanter for 1 år ad gangen.

Stk. 6. Herudover udpeger personalet i institutionen en repræsentant for et år ad gangen. Repræsentanten må ikke være en del af det ledende personale. Lokalforeningen udpeger en repræsentant i op til 4 år af gangen.

Stk. 7. Institutionens leder deltager i bestyrelsesmøderne som daglig leder af institutionen og faglig rådgiver, lederen har ikke stemmeret på bestyrelsesmøderne.

Stk. 8. Bestyrelsen leder foreningen i overensstemmelse med nærværende vedtægter og generalforsamlingens beslutninger.

Stk. 9. Umiddelbart efter generalforsamlingen konstituerer bestyrelsen sig, fordeler de forskellige opgaver, samt vælger evt. en næstformand og evt. en sekretær.

Stk. 10. Bestyrelsen fastsætter på førstkommende ordinære bestyrelsesmøde sin forretningsorden. Den kan nedsætte underudvalg og arbejdsgrupper til varetagelse af afgrænsede opgaver.

Stk. 11. Forældre kan kun være medlem af bestyrelsen så længe de har børn indskrevet i Bakkely. Når dette ikke længere er tilfældet, indgår suppleanten for den resterende del af valgperioden.

Stk. 12. Der afholdes mindst fire bestyrelsesmøder årligt. Formanden indkalder til bestyrelsesmøde med mindst syv dages varsel og vedlagt dagsorden for mødet. Møderne afholdes som udgangspunkt for lukkede døre.

**§ 7 Institutionens daglige ledelse**

Stk. 1. Institutionen ledes til daglig af en ansat leder/ledelse under ansvar for bestyrelsen.

Stk. 2. Bestyrelsen delegerer den pædagogiske ledelse, daglige drift, ansættelses- og afskedigelseskompetence og myndighed i øvrigt til denne leder/ledelse.

Stk. 3. Bemyndigelsens overordnede form og indhold vedtages på et forældremøde eller en generalforsamling. Bemyndigelsen kan ikke omfatte ansættelses- og afskedigelseskompetence i forhold til ledende personale. Uanset lederens/ledelsens bemyndigelse kan bestyrelsen til enhver tid konkret kræve involvering i og/eller godkendelse af lederens dispositioner herunder i sager om ansættelse/afskedigelse, drift samt opfyldelse af dagtilbudslovens krav/regler.

**§ 8. Økonomi, regnskab og revision**

Stk. 1. Foreningens regnskabsår følger kalenderåret.

Stk. 2. Bestyrelsen er ansvarlig overfor generalforsamlingen/forældremødet for økonomien omkring institutionsdriften.

Stk. 3. Foreningens regnskabsførelse varetages af Frie Børnehave A/S og revision af regnskabet udføres af uafhængig revisor.

**§ 9 Tegningsregler og hæftelse**

Den private institution hæfter med sin kapital efter dansk rets almindelige regler for alle institutionen påhvilende gældsforpligtigelser.

Institutionen tegnes udadtil ved underskrift af formanden og mindst to bestyrelsesmedlemmer i forening.

Bestyrelsen kan godkende, at lederen, formand, kasserer og/eller institutionens regnskabsfører kan råde over dankort og netbank til institutionens bank/giro konti hver for sig.

Ved optagelse af lån og ved salg/pantsætning af fast ejendom tegnes institutionen af den samlede bestyrelse.

Indgåelse og ophævelse af aftaler, der rækker ud over institutionens daglige ledelse og drift eller som berører institutionens kapital, kræves tilslutning fra samtlige bestyrelsesmedlemmer.

Dispositioner vedrørende lejemålet kræver dog underskrift fra den samlede bestyrelse.

Der påhviler ikke bestyrelsens medlemmer nogen personlig hæftelse for de forpligtelser, der påhviler institutionen.

**§ 10 Vedtægtsændringer**

Ændring af vedtægten kræver tilslutning fra samtlige af bestyrelsens medlemmer samt godkendelse af Skanderborg Kommune, hvis kommunen stiller dette krav i sine godkendelseskriterier.

**§ 11 Institutionens nedlæggelse**

Beslutning om nedlæggelse kræver tilslutning fra 2/3 af bestyrelsens medlemmer, og i tilfælde af institutionens nedlæggelse skal kapitalen, efter beslutning fra 2/3 af institutionsbestyrelsesmedlemmerne, anvendes til et tilsvarende pædagogisk, socialt og sundhedsmæssigt formål.

**§ 12 Datering**

Således vedtaget på ekstraordinært forældremøde den 25.11.2015

Dato

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bestyrelsesformand

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Næstformand

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kasserer

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bestyrelsesmedlem

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bestyrelsesmedlem

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Personalerepræsentant

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lederen

Godkendt af Skanderborg Kommune, dato og underskrift\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_